b'\n_START_ARTICLE_\nGliukoz\xc4\x97\n_START_SECTION_\nVartojimas\n_START_PARAGRAPH_\nMaistui labai naudinga vartoti pupeli\xc5\xb3, \xc5\xbeirni\xc5\xb3, dar\xc5\xbeovi\xc5\xb3, vaisi\xc5\xb3 ir avi\xc5\xbe\xc5\xb3 l\xc4\x85stelien\xc4\x85, nes ji padeda kontroliuoti gliukoz\xc4\x97s kiek\xc4\xaf, sul\xc4\x97tindama vir\xc5\xa1kinim\xc4\x85, taigi ir cukraus \xc4\xafsisavinim\xc4\x85._NEWLINE_Gliukoz\xc4\x99 geriausia gerti i\xc5\xa1tirpint\xc4\x85 vandenyje. Rekomenduojama kasdien suvartoti ne daugiau 10\xe2\x88\x9215 g. Sergantiesiems cukriniu diabetu vartoti tik pasitarus su gydytoju.\n_START_SECTION_\nPoveikis\n_START_PARAGRAPH_\nGliukoz\xc4\x97 tai vienas i\xc5\xa1 pagrindini\xc5\xb3 energijos \xc5\xa1altini\xc5\xb3 \xc5\xbemogaus organizme vykstantiems procesams. Ji dalyvauja daugyb\xc4\x97je proces\xc5\xb3, vykstan\xc4\x8di\xc5\xb3 \xc5\xbemogaus organizme. Angliavandeni\xc5\xb3 turintys maisto produktai plonojoje \xc5\xbearnoje yra galutinai suvir\xc5\xa1kinami ir pasisavinami tik gliukoz\xc4\x97s pavidalu. Ji su krauju gabenama \xc4\xaf kepenis, kur dalis kaupiamas atsargai glikogeno pavidalu, o kita dalis patenka \xc4\xaf visas l\xc4\x85steles ir naudojama kaip energijos \xc5\xa1altinis. Nepavalgius, glikogeno atsargos sunaudojamos ma\xc5\xbedaug per 12-20 val. Jei gliukoz\xc4\x97 negali patekti \xc4\xaf l\xc4\x85steles tuomet jos badauja ir mir\xc5\xa1ta d\xc4\x97l energijos stygiaus. Kasos hormonas insulinas skatina gliukoz\xc4\x97s patekim\xc4\x85 \xc4\xaf l\xc4\x85steles. Jei insulino kasa pagamina per ma\xc5\xbeai, l\xc4\x85stel\xc4\x97 negali panaudoti gliukoz\xc4\x97s, tod\xc4\x97l padid\xc4\x97ja jos koncentracija kraujyje._NEWLINE_Gliukoz\xc4\x97 b\xc5\xabtina viso organizmo veiklai, ypa\xc4\x8d smegen\xc5\xb3 ir nerv\xc5\xb3 sistemos. Suaugusio \xc5\xbemogaus smegenys kasdien sunaudoja apie 120 g gliukoz\xc4\x97s. Ji gerina med\xc5\xbeiag\xc5\xb3 apykait\xc4\x85, stiprina \xc5\xa1irdies raumens susitraukim\xc4\x85, ple\xc4\x8dia kraujagysles, didina diurez\xc4\x99. Suteikia energijos procesams, vykstantiems organizme neutralizuojant nuodus (apsinuodijus alkoholiu, narkotikais, smalk\xc4\x97mis). Gliukoz\xc4\x97 reikalinga intensyviai sportuojantiems, \xc4\xaftemptai dirbantiems \xc5\xbemon\xc4\x97ms \xe2\x88\x92 ji greitai pa\xc5\xa1alina atsiradus\xc4\xaf nuovarg\xc4\xaf._NEWLINE_Kasdien vartojant alkohol\xc4\xaf, kasa nesusp\xc4\x97ja gaminti pakankamo kiekio insulino, tod\xc4\x97l sutrinka gliukoz\xc4\x97s apykaita organizme. D\xc4\x97l nuolat padid\xc4\x97jusio gliukoz\xc4\x97s kiekio kraujyje gali kilti \xc4\xafvairi\xc5\xb3 komplikacij\xc5\xb3 \xe2\x80\x93 da\xc5\xbeniausiai pa\xc5\xbeeid\xc5\xbeiamos kraujagysl\xc4\x97s ir nervai, o tai turi labai didel\xc4\x99 \xc4\xaftak\xc4\x85 kitiems m\xc5\xabs\xc5\xb3 organams. Per didelis kiekis kenkia kasos veiklai, gali i\xc5\xa1sivystyti diabetas.'